बुधूराम चिंदा डेर्रावत थरथर कांप रहय. कुछेक दूरिहा मं बड़े-बड़े करिया जानवर के छइहाँ ह अंजोर रात मं दिखत रहय. कथाफार गांव मं 60 बछर के भुंजिया आदिवासी किसान अपन घर के फेरका ला आधा ओधिया के झांकत रहय.
ओडिशा मं सोनाबेड़ा वन्यजीव अभयारण्य के कोर (माई) अऊ बफर( बनाय माई इलाका ले अलग) इलाका मं 52 बस्ती मेर ले एक ठन के बासिंदा ये किसान बर ये बड़े जानवर के नजर आय ह कऊनो बड़े बात नई रहिस.
बुधूराम के 55 बछर के घरवाली सुलछमी चिंदा घलो वो मन ला चिंघाड़त सुनिस. वो ह एक किलोमीटर दूरिहा गाँव मं अपन घर मं रहिस अपन बेटा अऊ ओकर परिवार के संग रहत रहिस.
घंटा भर ले उत्पात मचाय के बाद ये गोहड़ी ऊहाँ ले चले गीस.
दिसंबर 2020 के घटना ला देखत ये किसान ला लागथे के ओकर सुमिरन बिनती ह वोला हाथी गोहड़ी ले बचा लीस.
त, जब हाथी गोहड़ी ह दिसंबर 2022 मं अपन रद्दा बदल दीन, न सिरिफ बुधूराम, फेर नुआपाड़ा जिला के 30 आदिवासी गाँव के बासिंदा मन चैन के साँस लेय रहिन.
सुलछमी अऊ बुधुराम के पांच झिन बेटा अऊ एक झिन बेटी हवय. जम्मो परिवार खेती किसानी करथे, करीबन 10 एकड़ के जमीन ला कमाथें. ओकर दू सबले बड़े बेटा के बिहाव हो गे हवय अऊ अपन सुवारी अऊ लइका मं संग कथापर गाँव मं रहिथें. 10 बछर पहिली बुधुराम अऊ सुलछमी अपन खेत के तीर मं बने घर मं आगे रहिन.
ये वो जगा आय जिहां हाथी चरों डहर ले आवत रहिन, अपन दाना-पानी खोजत.
बुधुराम अऊ सुलछमी भुंजिया समाज ले हवंय, जेन मन के गांव कथापार मं 30 परिवार हवंय (जनगणना 2011). इहां के बासिंदा मन मं दीगर आदिवासी समाज के गोंड अऊ पहाड़िया हवंय. ओडिशा मं नुआपाड़ा जिला के बोडेन ब्लाक के ओकर गांव ह, परोसी छत्तीसगढ़ सरहद के तीर, सुनाबेड़ा पठार के दक्खन दिग मं बसे हवय.
ये ह ऊही रद्दा आय जिहां ले हाथी आथें-जाथें.
पर्यावरण अऊ वन मंत्रालय के 2008-2009 के सलाना रिपोर्ट मं, सुनाबेड़ा ला चार ठन नवा बघवा अभयारण्य ले एक के रूप मं चिन्हारी करे गे रहिस. बघवा के संगे संग, ये मं बूंदी बघवा, हाथी, भलूवा, लेंझा, खरहा, गौर अऊ जंगली कुकुर हवंय.
वन्य जीव विभाग के अफसर मन कथापार समेत सुनाबेड़ा अऊ पटदरहा पठारी इलाका के कतको गांव मं जाके बइठका करिन, जेकर ले कोर इलाका के बासिंदा मन ला दूसर जगा बसाय सेती मनाय सकेंय. 2022 मं, दू ठन गांव ढेकुनपानी अऊ गतिबेड़ा के बासिंदा मन दीगर जगा बसे बर राजी हो गीन.
जऊन मन राजी नई होय हवंय तऊन मन ला जंगली हाथी ले जूझे ला परत हवय.
एक घाओ खाय के बाद, हाथी करीबन महिना भर बाद कमोबेश उहीच रद्दा ले बलांगीर लहूंट जाथें.
बछर भर मं दू बेर अवेइय्या हाथी मन तऊन रद्दा मं आथें जिहां बुधूराम जइसने दीगर भुंजिया, गोंड अऊ पहाड़िया आदिवासी किसान सुनाबेड़ा अभयारण्य के भीतरी अऊ ओकर तीर-तखार के जमीन मं नान नान खेत मं कमाथें, वो मन के खेती अकास भरोसा रहिथे . आदिवासी आजीविका रिपोर्ट 2021 के हालत कहिथे के "ओडिशा में आदिवासी परिवार मन मं जमीन के हक ऊपर एक ठन रिपोर्ट मं " ओडिशा मं सर्वे करे गे आदिवासी परिवार मन मं 14.5 फीसदी भूमिहीन अऊ 69.7 फीसदी सीमांत किसान के रूप मं दरज करे गे रहिस.
येकरे सेती हाथी गोहड़ी ले बुधूराम के फसल बरबाद होय ह कऊनो बड़े बात नो हे.
जब कऊनो किसान के फसल जंगली जानवर खा जाथें धन बरबाद कर देथें त वो मन मुआवजा के हकदार होथें. ओडिशा के पीसीसीएफ (वन्यजीव) अऊ मुख्य वन्यजीव वार्डन के सरकारी वेबसाइट के मुताबिक नगदी फसल सेती एकड़ पाछू 12,000 रूपिया अऊ धान धन दीगर अनाज सेती 10,000 रूपिया. ये मं वन्यजीव (संरक्षण) (ओडिशा) नियम 1974 के हवाला दे गे हवय.
फेर जमीन के मालिकाना हक नई होय सेती बुधूराम ह ये मुआवजा सेती दावा नई कर सकय.
अपन घर के आगू के आट (टिकरा जमीन) मं बुधूराम अऊ सुलछमी जोंधरा, भांटा, मिर्चा अऊ हरुना धान अऊ कुलोठ (कुलथा) अऊ राहर के खेती करथें. मंझा अऊ खाल्हे मं (जेन ला बाहरा जमीन कहे जाथे) वो ह धान के मध्यम अऊ देर किसिम के खेती करथें.
ये परिवार करा तीन जोड़ी नांगर बइला अऊ एक जोड़ी भंइसा समेत करीबन 50 मवेसी हवंय. परिवार करा खेती के कऊनो मशीन नई ये.
बुधूराम गाय दुहथे अऊ छेरी-मेढ़ा ला चराय जाथे. वो मन अपन खाय के सेती कुछेक छेरी पोसे हवंय. फेर बीते दू बछर मं ये परिवार के 9 ठन छेरी जंगली जानवर खा गीन, ओकर बाद घलो वो मन छेरी पोसे ला नई छोड़े ला चाहत हवंय.
खेती के सीजन मं रोपाई, निंदाई अऊ लुवई मं सरा परिवार जुर जाथे अऊ वो मन दूसर के खेत मं घलो बूता करथें. मेहनताना अक्सर धान मं करे जाथे.
हाथी गोहड़ी के अवई-जवई घलो ये इलाका मं एक ठन अऊ दिक्कत के कारन बन जाथे. जिहां बिजली के तार होथे उहाँ अक्सर हाथी वो ला गिरा देथें , अऊ जिला के कोमना अऊ बोडेन ब्लाक के गाँव मन ला मरम्मत होय तक ले बिन बिजली के रहे ला परथे.
2021 मं दस कम दू कोरी हाथी गोहड़ी ओडिशा के गंधमार्दन वन परिक्षेत्र ले सीतानदी अभ्यारण्य होवत परोसी छत्तीसगढ़ गे रहिन. भंडार-उदती दिग डहर जवेइय्या वो मन के रद्दा, जइसने के वन विभाग डहर ले नापे गे रहिस, बलांगीर जिला ले होवत नुआपाड़ा जिला के खोली गाँव डहर जावत रहिस. वो मन इही रद्दा मं 2 दिसंबर 2022 के लहूंटे रहिन.
बछर भर मं सुनाबेड़ा पंचइत के 30 गाँव ला किंदरत रहे के जगा वो मन सीधा सुनाबेड़ा वन्य जीव अभ्यारण्य में खुसरिन अऊ उहिच रद्दा ले निकर गीन.
सब्बो मन चैन के साँस लीन.
